Derde verdagte aangekeer ná Vishoek-fietsryer se dood | Netwerk24
Derde verdagte aangekeer ná Vishoek-fietsryer se dood
Deur Warda Meyer 15 Maart 2018 20:24
'n Derde verdagte is aangekeer in verband met die moord op 'n fietsryer van Vishoek, Kaapstad.
'n Fiets soortgelyk aan die een wat van die fietsryer van Vishoek geroof is.Foto: Ter Illustrasie
Die fietsryer, wat in sy sestigs was, is Dinsdag omstreeks 09:00 op 'n fietsrypad langs Brigantine-laan in Vishoek aangeval, met 'n skerp voorwerp gesteek en van sy bergfiets en selfoon beroof.
Twee ander verdagtes, albei in hul twintigs, is Woensdag op verskillende plekke in hegtenis geneem nadat die polisie die gesteelde fiets in die een se besit gevind het, en die selfoon by die ander.
Lt.kol. Andrè Traut, polisiewoordvoerder, sê die derde verdagte, wat ook in sy twintigs is, is in Philippi aangekeer.
"Sodra hy aangekla is, sal hy in die landdroshof in Simonstad verskyn op 'n aanklag van moord."
Die gemeenskapspolisiëringsforum van Vishoek het die polisie op hul Facebook-blad geloof vir hul vinnige optrede en die inhegtenisnemings.
"Uitstekende werk is deur ons stasie en die polisie gedoen. Welgedaan!
"Die proses is nie verby nie en ons vra dat die privaatheid van die gesin gerespekteer word en dat die polisie toegelaat word om die saak verder te ondersoek," lui die Facebook-inskrywing.
Meer oor: Vishoek | Fietsryer | Selfoon | Aangeval | Dood | Gesteek | Vermoor | Bergfiets | Beroof | Verdagtes